|  |
| --- |
| ЗАЦВЕРДЖАНА |
| Пастанова Міністэрства адукацыі |
| Рэспублікі Беларусь |
| 30.06.2020  № 173  |

Вучэбная праграма факультатыўных заняткаў

«Асновы этнаграфіі Беларусі» па вучэбным прадмеце «Гісторыя Беларусі» для Х(ХІ) класа ўстаноў адукацыі, якія рэалізуюць адукацыйныя праграмы агульнай сярэдняй адукацыі

ГЛАВА 1

АГУЛЬНЫЯ ПАЛАЖЕННІ

1. Дадзеная вучэбная праграма факультатыўных заняткаў «Асновы этнаграфіі Беларусі» (далей – вучэбная праграма) прызначана для Х(ХІ)  класа ўстаноў адукацыі, якія рэалізуюць адукацыйныя праграмы агульнай сярэдняй адукацыі.

2. Вучэбная праграма разлічана на 35 гадзін (1 гадзіна ў тыдзень).

3. Мэта – азнаямленне вучняў з этнічнай гісторыяй і этнакультурнай спецыфікай Беларусі.

4. Задачы:

знаёмства вучняў з месцам і роляй этнаграфіі Беларусі ў сістэме гуманітарных навук, з асноўнымі метадамі палявых этнаграфічных даследаванняў, з гісторыяй этнаграфічнага вывучэння Беларусі, з асноўнымі этапамі этнічнай гісторыі Беларусі, з традыцыйнымі гаспадарчымі заняткамі беларусаў і іх матэрыяльнай культурай, з асаблівасцямі грамадскага і сямейнага быту беларусаў, з сістэмай беларускіх народных ведаў, уяўленняў і традыцыйных вераванняў; развіццё ў вучняў цікавасці да культуры свайго народа.

5. Рэкамендуемыя формы і метады навучання: рэалізацыі задач вучэбнай праграмы будзе спрыяць выкарыстанне актыўных формаў і метадаў арганізацыі пазнавальнай дзейнасці вучняў. Рэкамендуецца правядзенне практыкумаў, семінараў, на якіх вучні будуць працаваць з рознымі крыніцамі інфармацыі: дакументамі, навуковай, навукова-папулярнай, энцыклапедычнай літаратурай; на аснове раней атрыманых ведаў і ўменняў самастойна рашаць пазнавальныя задачы і праблемныя заданні, прадстаўляць вынікі індывідуальнай і калектыўнай пазнавальнай дзейнасці.

6. Вучні, якія засвоілі змест прапанаванай вучэбнай праграмы, павінны:

6.1. ведаць:

аб крыніцах і метадах этнаграфічных даследаванняў;

этапах этнаграфiчнага вывучэння Беларусі;

асноўных накірунках этнаграфічных даследаванняў у Рэспубліцы Беларусь;

традыцыйных гаспадарчых занятках беларусаў;

асаблівасцях беларускага нацыянальнага адзення, жылля, кухні, дэкаратыўна-прыкладнога мастацтва;

аб народных традыцыях выхавання дзяцей, сямейных абрадах, традыцыйных рэлігійных уяўленнях беларусаў;

6.2. умець:

характарызаваць этнакультурную спецыфіку беларусаў, асноўныя этапы этнічнай гісторыі Беларусі;

аналізаваць і абагульняць факты і з’явы этнічнага характару, вызначаць іх сутнасць і прычыны, ацэньваць іх значэнне;

канструяваць азначэнне этнаграфічных паняццяў на аснове выяўлення іх істотных прыкмет;

канкрэтызаваць этнаграфічныя паняцці з дапамогай факталагічнага матэрыялу;

самастойна арганізоўваць ўласную вучэбна-пазнавальную дзейнасць: фармуляваць задачу, канструяваць спосаб яе вырашэння, выконваць намечаныя дзеянні, кантраляваць і аналізаваць вынікі, рабіць іх прэзентацыю;

самастойна праводзіць вучэбнае даследаванне па этнаграфічнай тэме: фармуляваць праблему, ажыццяўляць збор, сістэматызацыю і абагульненне факталагічнага матэрыялу, рабіць прэзентацыю вынікаў асабістага навуковага пошуку;

выкарыстоўваць набытыя этнаграфічныя веды і ўменні ў паўсядзённым жыцці і практычнай дзейнасці, у тым ліку пры аналізе праблем развіцця сучаснага грамадства.

ГЛАВА 2

ЗМЕСТ ВУЧЭБНАГА МАТЭРЫЯЛА

Х(ХІ)  клас (35 гадзін)

Этнаграфія беларусі як навука (6 гадзін)

Уводзіны ў этнаграфію Беларусі. Вызначэнне этнаграфіі. Яе месца ў сістэме гуманітарных навук. Этнас. Гістарычныя формы этнічных супольнасцяў (Племя. Народнасць. Нацыя). Этнаграфічнае рузуменне культуры.

Крыніцы і метады этнаграфічных даследаванняў. Праца з пісьмовымі крыніцамі. Музейныя калекцыі. Матэрыялы палявых даследаванняў. Метад непасрэднага назірання. Апытванне мясцовага насельніцтва. Збор этнаграфічных калекцый. Выкарыстанне дадзеных іншых навук. Методыка палявой этнаграфічнай дзейнасці.

Сумежныя дысцыпліны. Этнагеаграфія. Этналінгвістыка. Этнамузыкалогія. Этнічная псіхалогія. Этнапедагогіка. Этнаэкалогія.

Тыпы этнаграфічных класіфікацый. Геаграфічная класіфікацыя. Антрапалагічная класіфікацыя. Лінгвістычная класіфікацыя. Гаспадарча-культурная класіфікацыя.

**Гісторыя этнаграфічнага вывучэння беларусі (8 гадзін)**

Этнаграфічныя звесткі пра Беларусь да канца XVIII ст. Антычныя і візантыйскія аўтары пра старажытнае насельніцтва Беларусі. Павучэнні епіскапа К. Тураўскага як гісторыка-этнаграфічная крыніца. «Паэма пра зубра» М. Гусоўскага як літаратурна-этнаграфічны помнік эпохі Адраджэння. Краязнаўча-этнаграфічны характар працы М. Ліцвіна «Пра норавы татараў, літвінаў і маскавіцян». Працы Я. Ласіцкага і А. Гваньіні.

Этнаграфiчнае вывучэнне Беларусі ў канцы XVIII – першай палове XIX стст. А. Нарушэвіч. Г. Калантай. М. Чарноўская. 3. Даленга-Хадакоўскі. Я. Баршчэўскі. Этнаграфічныя звесткі ў працах У Сыракомлі, П. Шпілеўскага, Р. Падбярэскага. Фальклорныя зборнікі Я. Чачота. Экспедыцыі I. Ляпёхіна, В. Севяргіна. Этнаграфічныя працы А. Рыпінскага і братоў Тышкевічаў.

Развіццё беларускай этнаграфіі ў другой палове XIX–пачатку XX ст. А. Кіркор, I. Насовіч, М. Дзмітрыеў, Ю. Крачкоўскі, П. Бяссонаў. Рэгіянальны прынцып у этнаграфічных даследаваннях П. Шэйна, У. Дабравольскага, М. Нікіфароўскага, Е. Раманава. Этнаграфічная спадчына М. Федароўскага, М. Доўнар-Запольскага, А. Багдановіча, А. Сержпутоўскага, I. Сербава і Я. Карскага.

Беларуская этнаграфія ў 1918–1945 гг. Працы I. Сербава, А. Сержпутоўскага, А. Шлюбскага, М. Мялешкі, М. Нікольскага. В. Ластоўскі. Н. Лебедзева. Этнаграфічнае вывучэнне Заходняй Беларусі. К. Машынскі. Ч. Пяткевіч. «Дзённік» Я. Драздовіча.

Беларуская этнаграфія ў 1945–1991 гг. «Паходжанне і гісторыя беларускай вясельнай абраднасці» М. Нікольскага. Стварэнне Інстытута мастацтвазнаўства, этнаграфіі і фальклору Акадэміі навук БССР. Асноўныя накірункі этнаграфічных даследаванняў. Музей народнай архітэктуры і побыту. Музей старажытнабеларускай культуры. В. Бандарчык. В. Цітоў. Л. Малчанава. М. Піліпенка. Г. Каспяровіч.

Этнаграфічная навука ў Рэспубліцы Беларусь. Працы супрацоўнікаў Інстытута мастацтвазнаўства, этнаграфіі і фальклору. Серыя «Беларусы». Т. Валодзіна. С. Сергачоў. А. Лакотка. В. Фадзеева. В. Лабачэўская. «Студэнцкае этнаграфічнае таварыства». «Этна».

Этнічная гісторыя **беларусі (5 гадзін)**

Разгляд тапонімаў-этнонімаў. Белая Русь. Чорная Русь. Чырвоная Русь.

Этнічная гісторыя **Беларусі да канца ХVIII ст.** Раннія этапы этнічнай гісторыі Беларусі (ад старажытнасці да XII ст.). Этнічныя супольнасці крывічоў, радзімічаў і дрыгавічаў. Беларускія землі ў складзе Вялікага Княства Літоўскага і Рэчы Паспалітай. Структура этнічнай самасвядомасці беларусаў у XIV–XVI стст. Этнічны крызіс сярэдзіны XVII ст.

Фарміраванне і станаўленне беларускай нацыі. Умовы фарміравання беларускай нацыі ў XIX–пачатку XX ст. Нацыянальна-вызваленчы рух і змены ў самасвядомасці беларусаў. Нацыянальны ўздым 1910–1920-х гг. Беларускі этнас у 1930–1980-х гг. Сучаснае становішча беларускай нацыі. Беларуская дыяспара.

**Традыцыйная матэрыяльная культура** і нацыянальныпобыт **беларусаў (8 гадзін)**

Традыцыйныя гаспадарчыя заняткі беларусаў. Земляробства. Жывелагадоўля. Традыцыйныя промыслы: рыбалоўства, паляванне, бортніцтва, збіральніцтва. Традыцыйныя рамёствы: кавальства, ганчарства, дрэваапрацоўка, ткацтва, кушнерства, саломапляценне, бондарства.

Беларускае традыцыйнае адзенне. Народныя строі. Касцюм. Мужчынскае адзенне. Жаночае адзенне. Шляхецкае адзенне. Дзіцячае адзенне. Галаўныя ўборы. Абутак.

Традыцыйнае дэкаратыўна-прыкладное мастацтва. Яго сімволіка. Кераміка. Разьба па дрэве. Дываны і габелены. Народныя тканіны. Слуцкія паясы. Беларускія ручнікі.

Традыцыйныя тыпы паселішчаў. Горад, мястэчка, сяло, вёска, засценак, аколіца, хутар.

Сялянская сядзіба. Тры асноўныя тыпы сялянскага двара. Жылле і гаспадарчыя пабудовы. Рэгіянальныя асаблівасці планіроўкі. Інтэр’ер традыцыйнага жылля. Прадметы побыту.

Беларуская традыцыйная кухня. Нацыянальныя стравы беларусаў. Лакальныя і сацыяльныя асаблівасці харчавання. Абрадавая ежа. Паўсядзённая ежа. Пост.

Сямейны побыт. Гістарычныя формы сям’і ў беларусаў. Вялікая сям’я: структура, сістэма кіравання, маемасныя адносіны. Малыя сем’і. Сем’і са здольнікамі. Традыцыі народнага выхавання беларусаў.

Грамадскі побыт. Грамада. Талака. Братчына. Сябрына. Бонда. Працэс сацыялізацыі.

**Традыцыйная** духоўная **культура беларусаў (5 гадзін)**

Сямейная абраднасць беларусаў. Радзіны. Хрэсьбіны. Вяселле. Пахаванне. Памінанні. Лакальныя асаблівасці сямейнай абраднасці.

Каляндарная абраднасць беларусаў. Гуканне вясны. Саракі. Дабравешчанне. Вялікдзень. Юр’я. Семуха. Русальны тыдзень. Купалле. Ілля. Зажынкі. Дажынкі. Багач. Дзяды. Каляды. Масленіца. Асаблівасці каляндарнай абраднасці гісторыка-культурных рэгіёнаў Беларусі.

Беларускі фальклор. Замовы. Абрадавы фальклор. Пазаабрадавы і ліра-эпічны фальклор. Малыя жанры фальклору. Прыказкi i прымаўкi. Загадкi. Казкi. Легенды i паданнi. Анекдоты. Дзiцячы фальклор. Народнае музычна-харэаграфічнае мастацтва. Ігрышчы. Гульні і забавы. Народны тэатр. Батлейка.

Народныя веды. Астраномія і касмагонія. Метэаралогія. Метралогія. Медыцына. Ветэрынарыя.

Традыцыйныя рэлігійныя ўяўленні беларусаў. Дахрысціянскія вераванні. Народная дэманалогія. Магічныя практыкі: чарадзейства, знахарства, варажба. Сінтэз паганскіх і хрысціянскіх элементаў.

Падагульненне вывучанага (2 гадзіны)

Рэзерв вучэбнага часу (1 гадзіна)